Diari Oficial de la Generalitat Valenciana


Sumari del DOGV 4499, del 14-05-2003 (2003/5169)

ORDE de 22 d'abril de 2003, del conseller de Justícia i Administracions Públiques, per la qual s'establixen les bases i es convoquen les ajudes a les mancomunitats de la Comunitat Valenciana en l'exercici 2003.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4499

Data del DOGV
:   14-05-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/5169


Data del document
:   22-04-2003

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * associació de municipis
    * ajuda pública
    * suport econòmic
    * administració local

ORDE de 22 d'abril de 2003, del conseller de Justícia i Administracions Públiques, per la qual s'establixen les bases i es convoquen les ajudes a les mancomunitats de la Comunitat Valenciana en l'exercici 2003. [2003/X5169]
  
La política de la Generalitat Valenciana s'inscriu en la línia de fomentar l'associacionisme municipal, alhora que estimula l'increment de la cooperació i col·laboració interadministratives.
  
Les mancomunitats, configurades com a fórmules associatives municipals, es perfilen com a instruments idonis per garantir una millor i més eficaç gestió dels servicis locals.
  
La Generalitat, per tant, en el marc de les actuacions de suport i foment de l'associacionisme municipal, instrumenta una sèrie d'ajudes destinades a millorar la infraestructura i equipament dels ens locals supramunicipals, així com a atendre el finançament de les despeses de funcionament, incidint en este últim aspecte en aquells esdeveniments o actuacions que tracten de divulgar o promocionar els fins de la Mancomunitat.
  
Per això, en ús de les facultats que em conferix la Llei 5/1983, de 30 de desembre, del Govern Valencià, modificada per la Llei 1/2002, de 26 de febrer, i el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana,
  
ORDENE
  
Article 1. Convocatòria
  
Convocar les ajudes destinades a les mancomunitats de la Comunitat Valenciana per a l'exercici 2003, i xifrar l'import global màxim destinat al present programa en 661,11 milers d'euros per a despeses de funcionament, finançat a càrrec de la línia de subvenció T1814000, i en 233,04 milers d'euros per a despeses d'inversió, finançat a càrrec de la línia T1816000, incloses en el programa 125.10 d'Administració Territorial del Pressupost de la Generalitat Valenciana per a l'exercici 2003.
  
Article 2. Bases
  
Aprovar les bases per què es regula la convocatòria de subvencions a les mancomunitats de la Comunitat Valenciana, models de sol·licitud i documents complementaris que s'inclouen en annexos a esta orde.
  
Article 3. Delegació
  
Es delega el director general d'Administració Territorial per a la facultat de concedir estes ajudes, i se li autoritza perquè dicte les resolucions i adopte les mesures que siguen necessàries per al compliment i desenvolupament d'esta orde i resolga totes les incidències que es plantegen en la interpretació i l'execució, de conformitat amb l'article 47 del Decret Legislatiu, de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
DISPOSICIONS FINALS
  
Primera
  
La present orde entrarà en vigor l'endemà al de la seua publicació en el Diari Oficial de la Generalitat Valenciana.
  
Contra la present orde, que posa fi a la via administrativa, es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes comptat des de l'endemà de la seua publicació, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 22 d'abril de 2003
  
El conseller de Justícia i Administracions Públiques,
  
CARLOS GONZALEZ CEPEDA
  
ANNEX I
  
Bases de la convocatòria
  
Primera. Objectius
  
La present Convocatòria té com a objectiu estimular l'associacionisme municipal, com a fórmula eficaç de prestació de servicis als ciutadans, a través del finançament de despeses de funcionament i d'inversions de capital de les mancomunitats.
  
Segona. Destinataris
  
Seran destinatàries del present programa d'ajudes totes les mancomunitats de la Comunitat Valenciana.
  
Tercera. Actuacions subvencionables
  
Seran subvencionables a través del programa d'ajudes que la present orde regula:
  
1. Les despeses de funcionament de les mancomunitats, i engloben els referits al capítol I (despeses de personal) i al capítol II (despeses en béns corrents i servicis) de l'estructura econòmica del pressupost.
  
Així mateix, es reservarà un percentatge sobre el muntant total de la línia destinada a despeses de funcionament a subvencionar aquells esdeveniments o actuacions que tinguen com a objecte divulgar o promocionar els fins de la mancomunitat.
  
2. Les inversions destinades a les finalitats assenyalades a continuació i amb el mateix orde de prelació:
  
a) Inversions destinades a obres de construcció, adequació, equipament i instal·lació de la seu.
  
b) Adquisició o millora d'elements per a la prestació de servicis.
  
Quarta. Formalització de sol·licituds i termini de presentació
  
La sol·licitud, haurà de presentar-se en el termini d'1 mes des de l'endemà de la publicació de la Convocatòria en el Diari Oficial de la Generalitat Valenciana, dirigida a la Direcció General d'Administració Territorial.
  
Per tal d'agilitar el tràmit de la sol·licitud, esta podrà presentar-se mitjançant la resolució del president i, posteriorment, ser ratificada per l'òrgan plenari de la Mancomunitat en la primera sessió que es convoque.
  
La instància el model de la qual figura com a annex II de la present orde, estarà acompanyada de la següent documentació:
  
1. Ajudes per a despeses de funcionament:
  
a) Resum del pressupost de l'exercici corrent, si ha sigut aprovat, i, en cas contrari, del pressupost prorrogat de l'exercici anterior.
  
b) Certificat de l'Acord de l'òrgan plenari de la Mancomunitat sobre la sol·licitud de l'ajuda econòmica.
  
c) En el supòsit de mancomunitats de recent creació, i que no disposen del primer pressupost aprovat, junt amb un escrit explicatiu de la situació especial en què es troba, es podrà aportar un projecte de pressupost, que siga indicatiu de les despeses corrents que es preveu que puguen haver en el primer exercici.
  
d) Memòria descriptiva de les actuacions portades a terme per la Mancomunitat durant l'exercici 2002.
  
e) Per als esdeveniments o actuacions que tinguen per objecte divulgar o promocionar els fins de la Mancomunitat, es presentarà:
  
· Memòria descriptiva de l'esdeveniment o actuació a realitzar.
  
· El seu pressupost detallat.
  
· Compromís de la Mancomunitat d'aportar aquella part de l'import total de l'actuació que no cobrisca la subvenció concedida i no haja sigut finançada d'una altra manera.
  
· Termini d'execució.
  
2. Ajudes per a despeses d'inversió
  
a) Inversions a executar durant l'exercici 2003.
  
b) Memòria explicativa de la inversió i, si és procedent, termini d'execució.
  
c) Documentació acreditativa de l'import de l'actuació, consistent en el projecte tècnic o memòria valorada del tècnic, en el cas de tractar-se d'una obra, o mitjançant factura proforma o pressupost, en els altres casos.
  
d) Certificat d'acord del Ple de la Mancomunitat en què s'incloguen els següents extrems:
  
I. Facultat del president de la Mancomunitat per sol·licitar ajuda econòmica per a la inversió que s'haja acordat realitzar, així com per a subscriure tots els documents que puguen derivar-se del procediment de concessió.
  
II. Que la inversió s'executa a càrrec del pressupost de l'exercici 2003, amb indicació, així mateix, de la forma o sistema de finançament d'esta. Així mateix, s'indicarà el compromís de la Mancomunitat d'aportar aquella part de l'import total de l'actuació que no cobrisca la subvenció concedida i no haja sigut finançada d'una altra manera.
  
III. Compromís, en cas de revocació de l'ajuda, de reintegrar les quantitats que s'hagueren percebut en els termes establits en la Llei d'Hisenda Pública de la Generalitat Valenciana.
  
IV. Compromís de comunicar a la Conselleria de Justícia i Administracions Públiques les ajudes sol·licitades i/o obtingudes per a la mateixa finalitat, de qualsevol altra administració pública.
  
3. En tots els casos s'haurà d'indicar l'entitat financera on s'haja d'efectuar els pagaments per transferència, amb indicació de les dades de l'entitat financera, la sucursal i el número de compte corrent, junt amb les seues respectives claus numèriques.
  
Per a aquelles mancomunitats que o bé encara no hagen aportat les dades per a donar-se d'alta com a tercers, o bé vulguen donar d'alta un nou compte corrent per a rebre l'abonament de la subvenció, hauran d'aportar la fitxa de manteniment de tercers actualitzada (alta d'entitat de crèdit) que figura en l'annex II de la present Convocatòria d'ajudes.
  
Cinquena. Requisits per a la concessió d'ajudes
  
Per a ser inclòs en el present programa d'ajudes, a més del que preveu la base anterior, hauran de complir-se els següents requisits:
  
Les mancomunitats hauran de tindre definitivament aprovats els seus Estatuts a l'acabament del termini de presentació de sol·licituds.
  
En el cas que se sol·licite ajuda econòmica per a la realització d'obres, haurà d'acompanyar a la sol·licitud compromís escrit respecte de l'inici i acabament de les obres, que haurà de constar en el corresponent programa d'actuació d'estes en els termes previstos en l'article 47.11.i) del Text Refós de la Llei d'Hisenda Pública de la Generalitat Valenciana.
  
Quan la subvenció finance obres o actuacions que exigisquen projecte tècnic, segons el legalment establit, este haurà de sotmetre's a informe previ de l'oficina de supervisió de projectes de la Conselleria d'Economia, HIsenda i Ocupació o dels tècnics designats per esta, i s'haurà d'acreditar esta actuació davant de l'oficina gestora de la subvenció regulada en esta orde.
  
Sisena. Criteris per a la concessió
  
1. Per a la distribució de la dotació pressupostària destinada a sufragar despeses de funcionament, es tindran en consideració els següents aspectes:
  
a) Recursos pressupostaris.
  
b) Població total mancomunada.
  
c) Solapaments de mancomunitats en un mateix àmbit territorial.
  
d) Ubicació dels municipis de la mancomunitat en zona prioritària de promoció econòmica, d'acord amb el que disposa el Reial Decret 883/1989, de 14 de juliol, pel qual es crea i delimita la zona de promoció econòmica de la Comunitat Valenciana.
  
Per als esdeveniments o actuacions que tendisquen a divulgar o promocionar els fins de la mancomunitat es tindrà en consideració els efectes que estos poden representar per al foment dels seus fins.
  
2. Per a la concessió o denegació d'ajudes destinades al finançament d'inversions de capital, així com per a la determinació del percentatge d'esta, es tindran en compte els següents aspectes:
  
a) Efectes que l'actuació proposada pot representar per a la consolidació i millora en la prestació de servicis per la Mancomunitat.
  
b) Impossibilitat de poder-se beneficiar d'altres línies d'ajuda de la Generalitat Valenciana.
  
c) Recursos pressupostaris existents.
  
d) Viabilitat de l'actuació proposada, així com capacitat de gestió de la Mancomunitat.
  
3. Per a estos dos tipus d'ajudes s'aplicarà el criteri de restricció quantitativa per tal d'evitar desequilibris en la seua distribució. Podrà fixar-se, per això, un límit màxim, segons el nombre de sol·licituds presentades que no podrà ser superat per cap de les ajudes concedides a cadascuna de les mancomunitats.
  
En el supòsit de les ajudes per a despeses d'inversió, les subvencions concedides no podran superar el 10% de la dotació de la partida pressupostària assignada per a esta línia en el programa 125.10 dels pressuposts de la Generalitat Valenciana per a l'exercici 2003.
  
Setena. Resolució de les sol·licituds
  
1. Per a l'estudi i valoració de les sol·licituds presentades per les mancomunitats es constituirà una comissió avaluadora presidida pel director general d'Administració Territorial i dos vocals designats per este. La Comissió elaborarà una proposta en relació amb l'aprovació o denegació de les distintes sol·licituds presentades per les mancomunitats, així com sobre els projectes d'inversió seleccionats i l'assignació de quantitats a cada una d'estes.
  
2. L'òrgan competent, per delegació, per a la resolució dels expedients, és el director general d'Administració Territorial.
  
El termini màxim per a resoldre les sol·licituds serà el de tres mesos comptats des de l'últim dia hàbil per a la presentació de la sol·licitud, transcorregut el qual sense que haja recaigut resolució expressa, podran entendre's estes desestimades.
  
Les resolucions, expresses o presumptes, posaran fi a la via administrativa, i serà d'aplicació el règim de recursos establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
3. L'eficàcia de la concessió de l'ajuda quedarà supeditada al compliment dels termes i les condicions de la concessió. La no-presentació de la justificació de la despesa en el termini fixat donarà lloc a la pèrdua de la subvenció. Podrà modificar-se la resolució de la concessió si en el mateix termini fixat per a la justificació s'alteren les condicions que van determinar la concessió, així com l'obtenció concurrent d'ajudes atorgades per altres administracions o ens públics o privats, quan superen el cost total de l'actuació a realitzar.
  
Vuitena. Procediment de pagament
  
Pagament total a la justificació del compliment d'allò convingut.
  
Novena. Justificació de la subvenció
  
1. Dins del termini establit a l'efecte, el beneficiari haurà de justificar la realització de la despesa per a l'actuació de la qual li va ser concedida l'ajuda, als efectes de poder-li ser lliurades les quantitats corresponents, i s'haurà de portar a terme de la següent manera:
  
a) En el cas d'ajudes econòmiques concedides per a despeses de funcionament, la justificació de l'aplicació dels fons es presentarà, en tots els casos, davant de la Direcció General d'Administració Territorial, i haurà d'efectuar-se mitjançant l'aportació d'una relació certificada d'estes, segons el model expressat en l'annex II d'esta orde.
  
Hauran de presentar-se dos relacions justificatives distintes per al supòsit que se subvencionen esdeveniments o actuacions que tinguen per objecte divulgar o promocionar els fins de la Mancomunitat.
  
b) En el cas d'ajudes concedides per a inversions de capital, i segons l'actuació executada, s'aportaran com a justificants de la despesa:
  
I. Quan es tracte de l'execució d'una obra, el corresponent certificat final d'obra aprovada pel tècnic així com per l'òrgan competent de la Mancomunitat, segons el model expressat en l'annex II d'esta orde.
  
II. Si les obres es realitzen pel sistema d'execució directa per administració, els certificats d'obra hauran d'anar acompanyats de la corresponent justificació.
  
III. Quan es tracte d'un altre tipus d'inversió es remetrà original o còpia compulsada de la factura, així com l'aprovació d'esta per l'òrgan competent de la Mancomunitat, o bé es podrà presentar una relació certificada d'estes, segons el model expressat en l'annex II d'esta orde.
  
2. Serà remesa la documentació justificativa de la despesa abans del 15 de novembre de 2003.
  
3. La Conselleria es reserva el dret a realitzar quantes inspeccions tècniques i administratives es consideren necessàries a fi de conformar la correcta execució de l'actuació subvencionada.
  
Deu. Memòria
  
Després de la justificació de la totalitat de la subvenció de la Conselleria de Justícia i Administracions Públiques, cada una de les mancomunitats beneficiàries presentarà una memòria en què s'analitze, estudie i valore l'impacte produït per l'actuació subvencionada, en el termini d'un mes des de la seua realització.
  
Onze. Revisió d'expedients
  
1. L'incompliment de qualsevol de les condicions establides en les presents bases o en la resolució de concessió de la subvenció, podrà ser causa de revocació d'esta en la forma prevista en la Llei d'Hisenda Pública de la Generalitat Valenciana. En este cas, es procedirà a la incoació de l'oportú expedient que, prèvia audiència de la mancomunitat interessada, serà resolt pel director general d'Administració Territorial.
  
2. El falsejament o ocultació de dades i documents, en quant afecten substancialment la concessió i el lliurament de fons públics, donarà lloc a responsabilitat en l'orde jurisdiccional competent.
  
Dotze
  
En tot allò no previst en esta orde les mancomunitats beneficiàries se sotmetran al que establixen la Llei d'Hisenda Pública de la Generalitat Valenciana i la Llei de Pressuposts de la Generalitat Valenciana per a l'exercici 2003.
  
ANNEX II
  
Documents relacionats:
  
· Sol·licitud d'ajudes.
  
· Certificat d'acord plenari.
  
· Resum pressupost aprovat.
  
· Relació justificativa de despeses de funcionament.
  
· Certificat d'obra.
  
· Aprovació del certificat per l'òrgan competent.
  
· Relació justificativa de despeses d'inversió.
  
· Alta d'entitat de crèdit.